Hlutur Helga Magnússonar fjárfestis í eiganda Torgs , útgáfufélags Fréttablaðsins og tengdra miðla , hefur minnkað úr 100 prósent niður í 82 prósent . Aðrir eigendur eiganda útgáfufélagsins , félagsins HFB - 77 ehf. , eru Sigurður Arngrímsson , fyrrverandi aðaleigandi Hringbrautar og viðskiptafélagi Helga til margra ára , með tíu prósent hlut , Jón G. Þórisson , annar ritstjóri Fréttablaðsins , með fimm prósent hlut , og Guðmundur Örn Jóhannsson , fyrrverandi sjónvarpsstjóri Hringbrautar og nú framkvæmdastjóri sölu , markaðsmála og dagskrárgerðar hjá Torgi . Þetta kemur fram í uppfærðum upplýsingum um eignarhald Torgs á vef Fjölmiðlanefndar . Tilkynnt hafði verið um að Sigurður , Jón og Guðmundur myndu koma inn í hluthafahóp Torgs 18. október síðastliðinn , samhliða því að greint var frá því að Helgi hefði eignast allt hlutafé í Torgi og að til stæði að renna Hringbraut inn í útgáfufélagið . Við sama tilefni var tilkynnt að Jón hefði verið ráðinn annar ritstjóri Fréttablaðsins við hlið Davíðs Stefánssonar . Auglýsing Á þeim tíma var þó ekki greint frá því hvernig eignaskiptingin yrði milli manna sem mynduðu nýja hluthafahópinn . Nú liggur það fyrir . Hafa keypt upp aðra fjölmiðla Samkeppniseftirlitið heimilaði samruna Hringbrautar og Fréttablaðsins í lok október þar sem Hringbraut þurfti á auknum fjármunum að halda til að styrkja rekstur sinn , annars myndi fjölmiðillinn ekki geta starfað áfram . Í kjölfarið var starfsemi Hringbrautar flutt í höfuðstöðvar Fréttablaðsins á Hafnartorgi . Á fimmtudagskvöldið 13. desember greindi Kjarninn frá því að Torg , útgáfufélag Fréttablaðsins , væri að kaupa DV og tengda miðla af Frjálsri fjölmiðlun . Útgáfufélögin staðfestu svo kaupin daginn eftir . Ástæðan fyrir kaupunum var sögð vera erfitt rekstrarumhverfi , en Frjáls fjölmiðlun hefur verið rekin með miklu lausu tapi frá því að félagið var stofnað til að kaupa DV og tengdra miðla árið 2017 . Á fyrstu 16 mánuðunum tilveru sinnar tapaði fjölmiðlasamsteypan 283,6 milljónum króna . Ekki liggur enn fyrir hversu mikið tapið verður á þessu ári en skráður eigandi Frjálsrar fjölmiðlunar , lögmaðurinn Sigurður G. Guðjónsson , sagði við RÚV í desember „ reksturinn er mjög erfiður [...] þetta er búið að vera rekið með tapi frá árinu 2017 . “ Með kaupunum á DV og tengdum miðlum er Torg orðið að einu stærsta einkarekna fjölmiðlafyrirtæki landsins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .